CELEX: 52020PC0001
Language: el
Date: 2020-01-07
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την κατανομή των αλιευτικών δυνατοτήτων βάσει του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Δημοκρατίας των Σεϋχελλών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.1.2020
            COM(2020) 1 final
            2020/0001(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την κατανομή των αλιευτικών δυνατοτήτων βάσει του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Δημοκρατίας των Σεϋχελλών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Βάσει των σχετικών οδηγιών διαπραγμάτευσης
                     1
                  , η Επιτροπή διεξήγαγε διαπραγματεύσεις με την κυβέρνηση της Δημοκρατίας των Σεϋχελλών (εφεξής «Σεϋχέλλες») με σκοπό τη σύναψη, εξ ονόματος της Ευρωπαϊκής Ένωσης, νέας συμφωνίας σύμπραξης στον τομέα της βιώσιμης αλιείας και του πρωτοκόλλου εφαρμογής της. Αποτέλεσμα των εν λόγω διαπραγματεύσεων ήταν η μονογράφηση συμφωνίας και πρωτοκόλλου (2020-2026) από τους διαπραγματευτές στις 22 Οκτωβρίου 2019. Η νέα συμφωνία καταργεί και αντικαθιστά την υφιστάμενη συμφωνία· καλύπτει περίοδο έξι ετών από την ημερομηνία προσωρινής εφαρμογής της που ορίζεται στο άρθρο 15, ήτοι από την ημερομηνία υπογραφής της από τα μέρη, και δύναται να ανανεωθεί με σιωπηρή παράταση. Το νέο πρωτόκολλο καλύπτει περίοδο έξι ετών από την ημερομηνία προσωρινής εφαρμογής του που ορίζεται στο άρθρο 15, ήτοι από την ημερομηνία υπογραφής του από αμφότερα τα μέρη. 
               
            
            
               Το νέο πρωτόκολλο προβλέπει αλιευτικές δυνατότητες στις εξής κατηγορίες:
            
            
               —
                     40 θυνναλιευτικά γρι-γρι,
            
            
               —
                     8 παραγαδιάρικα επιφανείας,
            
            
               —
                     σκάφη υποστήριξης σύμφωνα με τα σχετικά ψηφίσματα της IOTC.
            
            
               
                  Είναι σκόπιμο να καθοριστεί η μέθοδος κατανομής των αλιευτικών δυνατοτήτων μεταξύ των κρατών μελών.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Κύριος στόχος της νέας συμφωνίας είναι η κατάρτιση ενός επικαιροποιημένου πλαισίου, το οποίο θα λαμβάνει υπόψη τις προτεραιότητες της αναθεωρημένης Κοινής Αλιευτικής Πολιτικής
                  2
                και της εξωτερικής της διάστασης, με στόχο τη συνέχιση και την ενίσχυση της στρατηγικής σύμπραξης μεταξύ της Ευρωπαϊκής Ένωσης και της Δημοκρατίας των Σεϋχελλών στον τομέα της αλιείας.
            
            
               Στόχος του πρωτοκόλλου είναι η παροχή αλιευτικών δυνατοτήτων για τα σκάφη της Ευρωπαϊκής Ένωσης στην αλιευτική ζώνη των Σεϋχελλών, σύμφωνα με τις βέλτιστες διαθέσιμες επιστημονικές γνωμοδοτήσεις και τα ψηφίσματα και συστάσεις της Επιτροπής Τόνου του Ινδικού Ωκεανού (IOTC), εντός των ορίων του διαθέσιμου πλεονάσματος. Η Επιτροπή βασίστηκε, μεταξύ άλλων, στα αποτελέσματα τόσο της αξιολόγησης της προηγούμενης συμφωνίας και του προηγούμενου πρωτοκόλλου (2014-2020), όσο και της αξιολόγησης των προοπτικών σχετικά με το ενδεχόμενο σύναψης νέας συμφωνίας και νέου πρωτοκόλλου. Και οι δύο αξιολογήσεις πραγματοποιήθηκαν από εξωτερικούς εμπειρογνώμονες. Στόχος είναι επίσης να ενισχυθεί η συνεργασία μεταξύ της Ευρωπαϊκής Ένωσης και της Δημοκρατίας των Σεϋχελλών, με σκοπό την προώθηση μιας βιώσιμης αλιευτικής πολιτικής και της υπεύθυνης εκμετάλλευσης των αλιευτικών πόρων στην αλιευτική ζώνη των Σεϋχελλών και στον Ινδικό Ωκεανό, προς το συμφέρον αμφότερων των μερών. Επιπλέον, η συνεργασία αυτή θα συμβάλει εξίσου στην προώθηση της παροχής αξιοπρεπών συνθηκών εργασίας στις αλιευτικές δραστηριότητες.
            
            
               •Συνέπεια με άλλες πολιτικές της Ένωσης
            
            
               Η διαπραγμάτευση νέας συμφωνίας αλιευτικής σύμπραξης με τις Σεϋχέλλες εντάσσεται στο πλαίσιο της εξωτερικής δράσης της Ένωσης έναντι των χωρών της Αφρικής, της Καραϊβικής και του Ειρηνικού (ΑΚΕ) και λαμβάνει ιδίως υπόψη τους στόχους της Ένωσης, σχετικά με τον σεβασμό των δημοκρατικών αρχών και των ανθρωπίνων δικαιωμάτων. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Νομική βάση είναι το άρθρο 43 παράγραφος 3 της Συνθήκης για τη λειτουργία της Ευρωπαϊκής Ένωσης, το οποίο ορίζει ότι το Συμβούλιο, κατόπιν πρότασης της Επιτροπής, εκδίδει μέτρα σχετικά με την κατανομή των αλιευτικών δυνατοτήτων.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση εμπίπτει στην αποκλειστική αρμοδιότητα της ΕΕ. 
            
         
         
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Διεξήχθησαν διαβουλεύσεις με τα ενδιαφερόμενα στο πλαίσιο της εκ των υστέρων και την εκ των προτέρων αξιολόγησης, όσον αφορά το ενδεχόμενο σύναψης νέας συμφωνίας και νέου πρωτοκόλλου μεταξύ της Ένωσης και των Σεϋχελλών. Διεξήχθησαν επίσης διαβουλεύσεις με τους εμπειρογνώμονες των κρατών μελών και του κλάδου στο πλαίσιο συνεδριάσεων τεχνικής φύσεως. Από τις εν λόγω διαβουλεύσεις προέκυψε ότι θα ήταν επωφελές για την Ένωση και τις Σεϋχέλλες να συνάψουν νέα συμφωνία σύμπραξης στον τομέα της βιώσιμης αλιείας και το πρωτόκολλο εφαρμογής της.
               
            
            
               •Διαβουλεύσεις με τα ενδιαφερόμενα μέρη
            
            
               
                  Στο πλαίσιο της αξιολόγησης ζητήθηκε η γνώμη των κρατών μελών, εκπροσώπων του κλάδου, διεθνών οργανώσεων της κοινωνίας των πολιτών, καθώς και των αλιευτικών αρχών και εκπροσώπων της κοινωνίας των πολιτών των Σεϋχελλών. Πραγματοποιήθηκαν επίσης διαβουλεύσεις στο πλαίσιο του γνωμοδοτικού συμβουλίου για την υπερπόντια αλιεία, ιδίως επ’ ευκαιρία της συνεδρίασής του της 27ης Μαρτίου 2019.
               
            
            
               •Συλλογή και χρήση εμπειρογνωσίας
            
            
               Η Επιτροπή προσέφυγε σε ανεξάρτητο εξωτερικό σύμβουλο για την εκ των υστέρων και την εκ των προτέρων αξιολόγηση, σύμφωνα με τις διατάξεις του άρθρου 31 παράγραφος 10 του κανονισμού για την Κοινή Αλιευτική Πολιτική. 
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Το σχέδιο κανονισμού δεν έχει καμία επίπτωση στον προϋπολογισμό της Ένωσης.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Η παρούσα διαδικασία κινείται παράλληλα με τις διαδικασίες σχετικά με την απόφαση του Συμβουλίου για την υπογραφή, εξ ονόματος της Ένωσης, και την προσωρινή εφαρμογή της συμφωνίας σύμπραξης στον τομέα της βιώσιμης αλιείας και του πρωτοκόλλου εφαρμογής της μεταξύ της Ευρωπαϊκής Ένωσης και της Δημοκρατίας των Σεϋχελλών, καθώς και με την απόφαση του Συμβουλίου για τη σύναψή τους. Ο παρών κανονισμός θα τεθεί σε εφαρμογή μόλις καταστεί δυνατή η διενέργεια αλιευτικών δραστηριοτήτων δυνάμει της συμφωνίας, δηλαδή κατά την ημερομηνία προσωρινής εφαρμογής του πρωτοκόλλου. 
            
            
               2020/0001 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την κατανομή των αλιευτικών δυνατοτήτων βάσει του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Δημοκρατίας των Σεϋχελλών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
         
         
            
               (1)Η Επιτροπή διαπραγματεύτηκε, εξ ονόματος της Ευρωπαϊκής Ένωσης, νέα συμφωνία σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Δημοκρατίας των Σεϋχελλών («συμφωνία σύμπραξης»), καθώς και νέο πρωτόκολλο εφαρμογής της συμφωνίας σύμπραξης («το πρωτόκολλο»).
            
            
               (2)Η συμφωνία σύμπραξης και το πρωτόκολλο μονογραφήθηκαν μετά το πέρας των διαπραγματεύσεων στις 22 Οκτωβρίου 2019.
            
            
               (3)Η συμφωνία σύμπραξης καταργεί την ισχύουσα συμφωνία αλιευτικής σύμπραξης (ΣΑΣ) μεταξύ της Ευρωπαϊκής Ένωσης και των Σεϋχελλών, η οποία τέθηκε σε ισχύ στις 2 Νοεμβρίου 2007.
            
            
               (4)Σύμφωνα με την απόφαση (ΕΕ) 2019/... του Συμβουλίου
                  3
               , η νέα συμφωνία σύμπραξης και το πρωτόκολλό της υπογράφηκαν στις [να προστεθεί η ημερομηνία υπογραφής], με την επιφύλαξη της σύναψής τους σε μεταγενέστερη ημερομηνία.
            
            
               (5)Οι αλιευτικές δυνατότητες που προβλέπονται από το πρωτόκολλο θα πρέπει να κατανέμονται μεταξύ των κρατών μελών για όλη την περίοδο εφαρμογής του πρωτοκόλλου.
            
            
               (6)Ο επείγων χαρακτήρας των μέτρων αυτών σχετίζεται με την οικονομική σημασία των αλιευτικών δραστηριοτήτων της Ένωσης στην αλιευτική ζώνη των Σεϋχελλών και με την ανάγκη να μειωθεί όσο το δυνατόν περισσότερο η συχνότητα διακοπής αυτών των δραστηριοτήτων.
            
            
               (7)Το πρωτόκολλο θα εφαρμόζεται σε προσωρινή βάση από την ημερομηνία της υπογραφής του, προκειμένου να επιτραπεί η συνέχιση των αλιευτικών δραστηριοτήτων των σκαφών της Ένωσης. Ως εκ τούτου, ο παρών κανονισμός θα πρέπει να εφαρμόζεται από την ίδια ημερομηνία,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Οι αλιευτικές δυνατότητες που έχουν καθοριστεί βάσει του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Δημοκρατίας των Σεϋχελλών (εφεξής «το πρωτόκολλο») κατανέμονται μεταξύ των κρατών μελών ως εξής:
            
            
               (a)θυνναλιευτικά γρι-γρι
            
            
               Ισπανία:
                     
                     [22]
                     σκάφη
            
            
                             Γαλλία:
                     
                     [16]
                     σκάφη
            
            
                             Ιταλία: 
                     
                     [2]
                     σκάφη
            
            
               (b)παραγαδιάρικα επιφανείας:
            
            
               Ισπανία:
                     
                     [2]
                     σκάφη
            
            
                             Γαλλία:
                     
                     [4]
                     σκάφη
            
            
               Πορτογαλία:
                     
                     [2]
                     σκάφη
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            
               Εφαρμόζεται από την ημερομηνία υπογραφής του πρωτοκόλλου. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Εγκρίθηκαν κατά τη σύνοδο του Συμβουλίου Γεωργίας και Αλιείας στις 15 Ιουλίου 2019.
               
               
                  
                     (2)
                  
                        ΕΕ 354 της 28.12.2013, σ.22.
               
               
                  
                     (3)
                  
                        Απόφαση (EΕ) 2019/… του Συμβουλίου, της … 2019, σχετικά με … (ΕΕ C της, σ. ).